BRR เสริมความแกร่งลงทุนอีก 600 ลบ.สร้างโรงไฟฟ้าชีวมวลแห่งที่ 3
BRR เสริมความแกร่งลงทุนอีก 600 ลบ.สร้างโรงไฟฟ้าชีวมวลแห่งที่ 3
26 พ.ค. 2558

นายอนันต์ ตั้งตรงเวชกิจ ประธานกรรมการบริหาร บริษัท น้ำตาลบุรีรัมย์ จำกัด (มหาชน) หรือ BRR  เปิดเผยว่า ในฤดูการผลิตปี 2558/59 – 2559/60 คาดว่าปริมาณอ้อยจะเพิ่มเป็น 2.5 ล้านตัน และน้ำตาลทรายได้ 3 ล้านตัน ตามลำดับ จากในฤดูการผลิตปี 2557/58 หีบอ้อยรวม 1.95 ล้านตัน ผลิตน้ำตาลทรายได้ 230,000 ตัน
ทั้งนี้ การเพิ่มของปริมาณอ้อยเป็นผลมาจากการส่งเสริมและพัฒนาด้านอ้อยทั้งเรื่องการเพิ่มผลผลิตต่อไร่ การคัดเลือกพันธุ์อ้อยที่เหมาะสม การบริหารจัดการด้วยเทคโนโลยีทันสมัย และการส่งเสริมการปลูกอ้อยตามนโยบายเปลี่ยนนาข้าวเป็นอ้อย
ขณะที่ปริมาณอ้อยเข้าหีบที่เพิ่มขึ้น จะช่วยสร้างความแข็งแกร่งให้กับธุรกิจน้ำตาลทรายและธุรกิจพลังงานทดแทน ที่ปัจจุบัน บริษัทฯ มีโรงไฟฟ้าพลังงานชีวมวล 2 แห่ง ที่ได้จำหน่ายไฟฟ้าเข้าสู่ระบบเชิงพาณิชย์ (COD) ให้แก่การไฟฟ้าส่วนภูมิภาค (กฟภ.) รวม 16 เมกะวัตต์
นอกจากนี้ ยังสามารถรองรับแผนงานการลงทุนก่อสร้างโรงไฟฟ้าพลังงานชีวมวลแห่งที่ 3 ซึ่งขณะนี้บริษัทฯ ได้เริ่มดำเนินการก่อสร้างแล้วตั้งแต่กลางเดือนพฤษภาคม โดยมีกำลังการผลิตทั้งสิ้น 9.9 เมกะวัตต์ สามารถขายไฟฟ้าได้ 8 เมกะวัตต์ ภายใต้รูปแบบ FiT ซึ่งคาดว่าจะก่อสร้างแล้วเสร็จและเริ่มจำหน่ายไฟได้ภายในต้นปี 2559
ทั้งนี้ แผนดำเนินงานของกลุ่มน้ำตาลบุรีรัมย์ในช่วงฤดูการผลิตปี 2558/59 ถึง 2559/60 นั้น นอกเหนือจาก การส่งเสริมด้านการบริหารจัดการอ้อยตามปรัชญา “น้ำตาลสร้างในไร่” แล้ว ยังเสริมความเข้มแข็งทางธุรกิจของกลุ่มด้วยการลงทุน 500 ล้านบาท ขยายกำลังการผลิตจาก 17,000 ตันอ้อยต่อวันในปัจจุบัน เป็น 22,000 ตันอ้อยต่อวัน เตรียมรองรับปริมาณอ้อย 3 ล้านตัน และเสริมความแข็งแกร่งด้านพลังงานทดแทนด้วยการลงทุนอีก 600 ล้านบาทสร้างโรงไฟฟ้าชีวมวลแห่งที่ 3